**ΠΡΑΞΗ 66 /2023**

Η Προϊσταμένη του Ειρηνοδικείου Γαστούνης, αφού έλαβε υπόψη της:

1)Τις διατάξεις του άρθρου 17 παρ.7 περ. α,δ',γ΄,ε΄, 22 παρ. 2 εδ.α' έως γ' του ν. 4938/2022 «Κώδικας Οργανισμού Δικαστηρίων και Κατάστασης Δικαστικών Λειτουργών και λοιπές διατάξεις».

2)Την με αριθ.πρωτ.46339οικ./22-9-2023 εγκύκλιο του Υπουργού Δικαιοσύνης, με την οποία κρίνεται, μεταξύ άλλων, ότι ενόψει της διενέργειας των αυτοδιοικητικών εκλογών, την 8η Οκτωβρίου 2023 και των επαναληπτικών την 15η Οκτωβρίου 2023, αναστέλλονται οι εργασίες των δικαστηρίων της χώρας από την 4η Οκτωβρίου 2023 έως και την 11η Οκτωβρίου 2023 και σε περίπτωση επαναληπτικών δημοτικών ή περιφερειακών εκλογών παρατείνεται η αναστολή μέχρι την 18η Οκτωβρίου 2023.

3)Την υπ’ αριθμόν 107/2023 πράξη του Προέδρου Πρωτοδικών Αμαλιάδας.

4)Το γεγονός ότι εξαιτίας της διενέργειας των ανωτέρω αυτοδιοικητικών εκλογών καθίσταται μερικώς αδύνατη η ομαλή λειτουργία του Ειρηνοδικείου Γαστούνης, κατά το χρονικό διάστημα της ως άνω αναστολής (απουσία δικηγόρων, δικαστών και δικαστικών υπαλλήλων λόγω του διορισμού τους ως αντιπροσώπων της δικαστικής αρχής, καθώς και της απασχόλησης των τελευταίων στα εκλογικά συνεργεία που συγκροτήθηκαν), γεγονότα που συνιστούν ουσιαστικά λόγο ανωτέρας βίας, κατά την έννοια του άρθρου 22 παρ.2 του Ν.4938/2022 και

5)Τις υπηρεσιακές ανάγκες και την εύρυθμη λειτουργία των υπηρεσιών του Ειρηνοδικείου Γαστούνης.

**ΟΡΙΖΕΙ**

Ότι κατά το χρονικό διάστημα από 4 Οκτωβρίου 2023 έως και την 11η Οκτωβρίου 2023 και σε περίπτωση επαναληπτικών εκλογών έως και την 18η Οκτωβρίου 2023:

1. Δεν θα εκφωνηθούν οι προσδιορισθείσες κατά το, ως άνω, χρονικό διάστημα υποθέσεις Τακτικής Διαδικασίας, Μικροδιαφορών, Ειδικών Διαδικασιών, Εκουσίας Δικαιοδοσίας, Ασφαλιστικών Μέτρων, συμπεριλαμβανομένων των αιτήσεων εγγραφής συναινετικών προσημειώσεων, καθώς και των αιτήσεων μεταρρύθμισης ή άρσης προσημειώσεων.

2. Ένορκες βεβαιώσεις θα γίνονται μόνον, όσες έχουν προσδιοριστεί κατόπιν κλήσεως.

3. Πάσης φύσεως προσωρινές διαταγές, που έχουν χορηγηθεί και έχουν ισχύ έως τη συζήτηση της υπόθεσης ή ορίστηκε ότι ισχύουν υπό τον όρο της συζήτησης της υπόθεσης σε ορισμένη δικάσιμο, εφόσον η υπόθεση επρόκειτο να εκδικασθεί, κατά το χρονικό διάστημα από 4 Οκτωβρίου 2023 έως και 18 Oκτωβρίου 2023, παρατείνονται, αυτοδικαίως, με την παρούσα πράξη, έως τη συζήτηση της υπόθεσης, όποτε η τελευταία προσδιορισθεί κατά τα αμέσως κατωτέρω αναφερόμενα.

4. Όλες οι υποθέσεις, συμπεριλαμβανομένων και των ασφαλιστικών μέτρων, που κατά τα ανωτέρω δεν θα εκφωνηθούν, θα ματαιωθούν και θα επαναπροσδιοριστούν οίκοθεν, κατά το άρθρο 260 παρ.4ΚΠολΔ, από το Δικαστήριο.

5. Ως προς την λειτουργία της Γραμματείας του Ειρηνοδικείου Γαστούνης:

α)Η Γραμματεία του Ειρηνοδικείου θα δέχεται την κατάθεση δικογράφων και θα παραλαμβάνει ισχυρισμούς του άρθρου 237παρ.5ΚΠολΔ. Σε κάθε περίπτωση, οι προθεσμίες κατάθεσης προτάσεων και πάσης φύσεως προσθήκες-αντικρούσεις, αξιολογήσεις, αναστέλλονται και μετατίθενται οι καταληκτικές ημερομηνίες για την 12η Οκτωβρίου 2023 και σε περίπτωση επαναληπτικών εκλογών για την 19η Οκτωβρίου 2023.

β)Κατά το, ως άνω, χρονικό διάστημα της αναστολής, σε εξαιρετικές και κατεπείγουσες περιπτώσεις, θα κατατίθενται και θα εκδικάζονται αιτήματα χορήγησης προσωρινών διαταγών, κατόπιν σχετικής αίτησης προτίμησης, πλην της 9ης-10-2023 και 16ης-10-2023 ότε και δε θα συζητηθούν προσωρινές διαταγές.

γ)Κατά τα λοιπά, θα εξυπηρετούνται από τη Γραμματεία μόνο αιτήματα, που κατά την κρίση της Προϊσταμένης του Ειρηνοδικείου ή σε περίπτωση απουσίας της, κατά την κρίση του Ειρηνοδίκη Υπηρεσίας, σχετίζονται με κατεπείγουσες περιπτώσεις, η καταληκτική προθεσμία άσκησης των οποίων, εμπίπτει στο χρονικό διάστημα από Τετάρτη 4 Οκτωβρίου 2023 έως και Τετάρτη 11 Οκτωβρίου 2023 και σε περίπτωση επαναληπτικών εκλογών έως και Τετάρτη 18 Οκτωβρίου 2023.

δ)Θα γίνονται δεκτές αιτήσεις για αποποίηση αλλά δε θα δημοσιεύονται διαθήκες.

ε)Η Γραμματεία θα παραλαμβάνει κανονικά αιτήσεις έκδοσης πιστοποιητικών και θα λειτουργεί κανονικά για τη δημοσίευση πολιτικών αποφάσεων.

- Σημειώνεται ότι τόσο την 6η Οκτωβρίου 2023 όσο και την 9η Οκτωβρίου 2023 και σε περίπτωση επαναληπτικών εκλογών την 13η Οκτωβρίου και την 16η Οκτωβρίου, η Γραμματεία του Ειρηνοδικείου θα υπολειτουργεί και παρακαλούνται θερμά οι δικηγόροι και οι πολίτες να προσέρχονται σε αυτή μόνο για εξαιρετικά επείγουσες περιστάσεις.

- Τέλος, το χρονικό διάστημα από Τετάρτη 4 Οκτωβρίου 2023 έως και Τετάρτη 11 Οκτωβρίου 2023 και σε περίπτωση επαναληπτικών εκλογών έως και Τετάρτη 18 Οκτωβρίου 2023, συνυπολογίζεται κανονικά για κάθε είδους άλλη προθεσμία.

Γαστούνη Ηλείας , την 2α Οκτωβρίου 2023

Η Προϊσταμένη του Ειρηνοδικείου Γαστούνης

ΧΑΡΙΚΛΕΙΑ ΑΝΤΩΝΟΠΟΥΛΟΥ